राजस्थान में दो सड़क हादसों में 19 की मौत, 60 घायल  
राजस्थान में बुधवार देर रात दो अलग-अलग हादसों में 14 बारातियों समेत 19 लोगों की मौत हो गई और 60 अन्य घायल हो गए।
राजस्थान में बुधवार देर रात दो अलग-अलग हादसों में 14 बारातियों समेत 19 लोगों की मौत हो गई और 60 अन्य घायल हो गए। धौलपुर जिला कलेक्टर आरके मीणा के अनुसार कंचनपुर थाना इलाके में अनियंत्रित ट्रक के पलट जाने से उसमें सवार बारातियों में से 11 की मौत हो गई और 57 अन्य घायल हो गए।  घायलों को धौलपुर के सदर अस्पताल में भर्ती कराया गया है, जहां दो की हालत नाजुक बताई जाती है। मीणा ने बताया कि मनियां थाना इलाके के गांव खेरली से बच्चू सिंह के पुत्र की बारात कंचनपुर थाना इलाके के गांव लालौनी हार में गई थी। वापसी में लौटते समय बाड़ी धौलपुर मार्ग पर अरूआ नाले के पास ट्रक अनियंत्रित होकर खाई में पलट गया।  पुलिस सूत्रों के अनुसार एक अन्य घटना में पाली जिले में बाबरा गांव के निकट टवेरा और कार में आमने-सामने हुई टक्कर में दो बारातियों समेत आठ लोगों की मौत हो गई, जबकि 12 अन्य घायल हो गए। मृतकों में एक बच्ची और तीन महिलाएं शामिल हैं।